tartuNLP/wikipedia-smugri-20251201 huggingface dataset:
Sam Lafferty

Sam Lafferty (sündinud 6. märtsil 1995 Hollidaysburgis Pennsylvanias) on USA jäähokimängija, kes mängib NHL-i klubis Vancouver Canucks ründajana paremäärel.
Aastatel 2014–2018 mängis ta Browni Ülikooli jäähokimeeskonnas.
2014. aastal valis Pittsburgh Penguins ta NHL-i "draft"is 113. valikuna. Hooaja 2017/18 lõpus debüteeris ta American Hockey League'is (AHL) Penguinsi tütarklubis Wilkes-Barre/Scranton Penguins. NHL-is debüteeris Lafferty 8. oktoobril 2019 mängus Winnipeg Jetsi vastu. Esimese värava lõi ta NHL-is neli päeva hiljem mängus Minnesota Wildi vastu. Debüüthooajal sai Lafferty NHL-is 50 mänguga kirja kuus väravat ja seitse väravasöötu. Järgmise kahe hooaja jooksul ei suutnud ta 44 mänguga lüüa ühtegi väravat ning 2022. aasta jaanuaris kaubeldi ta Alexander Nylanderi vastu Chicago Blackhawksi. Blackhawksi meeskonnas lõi ta esimese värava 26. jaanuaril 2022 mängus Detroit Red Wingsi vastu. Hooajal 2021/22 sai Lafferty Blackhawksis 46 mänguga kirja viis väravat ja kuus värvasöötu. Hooajal 2022/23 tema ründemängu tulemused paranesid (51 mänguga 10+11), kuid kuna Blackhawks kuulus samal ajal liiga viimaste hulka, kaubeldi Lafferty 2023. aasta veebruaris Toronto Maple Leafsi.
2023. aasta oktoobris kaubeldi Lafferty Maple Leafsist Vancouver Canucksi.
USA jäähokikoondise koosseisus osales Lafferty 2022 aasta jäähoki maailmameistrivõistlustel.
Maria Reinup

Maria Reinup (sündinud 6. aprillil 1988) on eesti filmirežissöör.
Haridus.
Ta lõpetas 2007 Pelgulinna Gümnaasiumi Tallinnas. Õppis 2008–2009 Tartu Ülikoolis romaani keelte ja filosoofia bakalaureuseõppes, 2009–2010 Tallinna Ülikooli Tallinna Ülikooli Balti filmi, meedia ja kunstide instituudis humanitaarteaduste bakalaureuseõppes, seejärel režii magistriõppes. Ta on õppinud Tartu Tervishoiu Kõrgkoolis erakorralist meditsiini.
Filmialane tegevus.
Ta oli aastatel 2012–2018 Haapsalu õudus- ja fantaasiafilmide festivali kunstiline juht; aastatel 2012–2019 Pimedate Ööde Filmifestivali programmi koostaja ning 2017–2019 New Yorgis toimuva festivali "What The Fest!?" kunstiline juht. 2015–2018 töötas ta režissöör Dome Karukoski isikliku assistendina filmide "Tom of Finland" ning hiljem Ameerika filmistuudio Fox Searchlightiga eluloofilmi "Tolkien" juures.
2022. aastal töötas ta MTÜs Slava Ukraini.
Laurimaa tänav

&lt;mapframe latitude="59.437144" longitude="24.599848" zoom="16" width="250" height="250" align="right"&gt;
 "type": "FeatureCollection",
 "features": [
 "type": "Feature",
 "properties": {
 "stroke": "#fc0303",
 "stroke-width": 3,
 "geometry": {
 "type": "LineString",
 "coordinates": [
 24.598694,
 59.437329
 [
 24.598984,
 59.437122
 [
 24.599177,
 59.436928
 [
 24.59929,
 59.436841
 [
 24.599397,
 59.436732
 [
 24.600352,
 59.436997
 ]
&lt;/mapframe&gt;Laurimaa tänav asub Tallinns Haabersti linnaosas Vismeistri asumis.
Laurimaa tänav on endise Mardipere tänava lõpp, mis oli veel välja ehitamata ja asus teisel pool Kakumäe teed. Kuna Mardipere tänava eri lõigud ei olnud tajutavad ühtse tänavana ja tekitasid segadust, siis muudeti Mardipere tänava leviala ja lõpuosale määrati omaette tänavanimi. Mardipere tänava lõpuosale olid kaalumisel alepõllunduse teemast tulenevad reservnimed Letsi ja Vestu, kuid kuna Kakumäe teest lääne pool on Lauri talu maad, siis peeti sobivaimaks Laurimaa tänava nime. 
Nime muudatuse kooskõlastas Haabersti Linnaosa Valitsus 28. septembril 2016.
Vasara tänav (Keila)

Vasara tänav on tänav Keilas.
Kuni 2018. aasta oktoobrini oli Keilas kaks Vasara tänavat (üks linna põhja- ja teine lõunaosas). Aadressisüsteemi korrastamise käigus moodustas Keila Linnavalitsus 2018. aastal kolm uut tänavat: Vasara põik, Kirsi tänav ja Mäe tänav. Vasara tänava põhjapoolsem liin otsustati jätta endise nimega, kuid muudeti majade numbreid.
Vasara tänav algab Piiri tänavalt ja lõppeb Paldiski maanteega. Tänava pikkus on 630 meetrit.
Vinni Lettieri

Vinni Lettieri (sündinud 6. veebruaril 1995 Excelsioris Minnesotas) on USA jäähokimängija, kes mängib keskründajana NHL-i klubis Anaheim Ducks.
Aastatel 2012–2013 mängis ta United States Hockey League'i klubis Lincoln Stars ja 2013–2017 Minnesota Ülikooli jäähokimeeskonnas.
2017. aasta märtsis sõlmis ta kaheaastase lepingu NHL-i klubiga New York Rangers, misjärel asus ta mängima American Hockey League'is (AHL) Rangersi tütarklubis Hartford Wolf Pack. NHL-is debüteeris Lettieri 29. detsembril 2017 mängus Detroit Red Wingsi vastu ning lõi selles mängus ka värava. Hooajal 2017/18 sai ta NHL-is 19 mänguga kirja lisaks neli väravasöötu. Hooajal 2018/19 pääses Lettieri NHL-is väljakule 27 mängus, saades kirja 1+2. Enam sai ta mänguaega Wolf Packis, lüües aastatel 2018–2020 kahel hooajal järjest AHL-is vähemalt 23 väravat.
2020. aasta oktoobris sõlmis ta lepingu Anaheim Ducksiga. Esimesel hooajal mängis ta põhiliselt AHL-i klubis San Diego Gulls, tehes 22 mänguga 14+12. Hooajal 2021/22 tegi Lettieri Ducksi meeskonnas oma resultatiivseima hooaja NHL-is, kui lõi viis väravat ja andis viis väravasöötu.
USA jäähokikoondise koosseisus osales Lettieri 2022. aasta jäähoki maailmameistrivõistlustel.
Vähemusvalitsus

Vähemusvalitsus on valitsuskoalitsioon, milles osaleb vahetult või mida toetab aktiivselt vähem kui pool esinduskogu liikmetest.
Vähemusvalitsus tekib olukorras, kus esinduskogu enamus toetab valitsuse moodustamist või jätkamist, kuid selle liikmed ei pea poliitiliste erimeelsuste tõttu võimalikuks jagada valitsusvastutust. Nii moodustatud valitsusele saab esinduskogu enamus avaldada umbusaldust kergemini kui enamusvalitsusele, mistõttu peetakse vähemusvalitsusi ebapüsivamaks. Vähemusvalitsus peab esinduskogu hääletuste õnnestumiseks jõudma iga ettepaneku puhul eraldi kokkuleppele enamusega esindajatest individuaalselt või nende fraktsioonidega, mis eeldab suuremat pingutust üksmeele ja avalikkuse toetuse otsimisel kui on vajalik enamusvalitsuse puhul.
Vähemusvalitsus võib olla sihipäraselt sellisena moodustatud ja valitseda kogu esinduskogu valimistsükli jooksul või olla sunnitud või osaline vähemusvalitsus, mis tekib enamuskoalitsiooni lagunemisel. Mõnes riigis, iseäranis Põhjamaades, on vähemusvalitsuse moodustamine parlamentaarse traditsiooni osa, näiteks Taani valitsustest pärast 1973. aastat olnud enamusvalitsus vaid üks, enam kui kaks kolmandikku Norra ja Rootsi valitsustest on olnud vähemusvalitsused.
Vähemusvalitsused Eestis.
Eesti Vabariigis saab vähemusvalitsus tekkida neljal viisil:
Kuna Riigikogu liikmetel pole võimalik sama koosseisu jooksul ametlikult fraktsiooni vahetada, võivad fraktsioonitud saadikud olla sisuliselt osalised koalitsiooni moodustamisel. Vähemusvalitsus võib olla moodustatud kogu Riigikogu koosseisu ajaks (nt Siimanni ja Siim Kallase valitsused) või valitseda vaid osa koosseisu valimistsüklist (ka Mart Laari esimene valitsus oli oma lõpukuudel sisuliselt vähemusvalitsus).
Eesti Vabariigis on olnud üksteist osalist või täielikku vähemusvalitsust:
Luha tänav (Keila)

Luha tänav on Keila tänav, 
Luha tänav kulgeb Tallinna–Paldiski maanteelt Keila keskklinna, ühendades Keskväljaku ja Ülesõidu tänava ringristmikku.
Jaycob Megna

Jaycob Megna (sündinud 10. detsembril 1992 Plantationis Floridas) on USA jäähokimängija, kes mängib kaitsjana NHL-i klubis San Jose Sharks.
Aastatel 2011–2014 mängis ta Nebraska Omaha Ülikooli jäähokimeeskonnas.
2012. aastal valis Anaheim Ducks ta NHL-i "draft"is 212. valikuna. Ducksiga sõlmis ta lepingu 2014. aasta aprillis. Hooaja 2013/14 lõpus debüteeris Megna American Hockey League'is (AHL) Ducksi tütarklubis Norfolk Admirals. NHL-is debüteeris ta 6. aprillil 2017 mängus Chicago Blackhawksi vastu. Kõige enam sai ta Ducksi meeskonnas NHL-is mänguaega hooajal 2018/19 (28 mängu, 1 värav ja 3 väravasöötu). Ülejäänud ajal mängis ta AHL-i klubis San Diego Gulls.
2019. aasta juulis sõlmis ta lepingu Vegas Golden Knightsiga, kuid hooajal 2019/20 mängis vaid Golden Knightsi tütarklubis Chicago Wolves AHL-is. Hooajal 2020/21 mängis Megna AHL-i klubis San Jose Barracuda. 2021. aasta juulis sõlmis ta üheaastase lepingu Sharksiga. Hooajal 2021/22 sai ta NHL-is kirja 44 mängu. 2022. aasta mais sõlmis ta Sharksiga uue kaheaastase lepingu.
USA jäähokikoondise koosseisus osales Megna 2022. aasta jäähoki maailmameistrivõistlustel.
Tema vanem vend Jayson Megna on samuti jäähokimängija.
Riley Barber

Riley Barber (sündinud 7. veebruari 1994 Pittsburghis Pennsylvanias) on USA jäähokimängija, kes mängib American Hockey League'i (AHL) klubis Grand Rapids Griffins ründajana paremäärel.
Aastatel 2012–2015 mängis ta Miami Ülikooli jäähokimeeskonnas.
2012. aastal valis Washington Capitals ta NHL-i "draft"is 167. valikuna. Capitalsiga sõlmis ta lepingu 2015. aasta aprillis. Hooajal 2015/16 asus ta mängima AHL-is Capitalsi tütarklubis Hershey Bears. Debüüthooajal sai Barber AHL-is kirja 26 väravat ja 29 väravasöötu. NHL-is debüteeris ta 24. veebruaril 2017 mängus Edmonton Oilersi vastu. Hershey Bearsis oli tema resultatiivseim hooaeg 2018/19, mil ta lõi 31 väravat ja andis 29 väravasöötu.
2019. aasta juulis sõlmis ta üheaastase lepingu Montreal Canadiensiga. Hooajal 2019/20 pääses ta Canadiensi meeskonnas NHL-is väljakule üheksas mängus, mängides ülejäänud ajal AHL-is Canandiensi tütarklubis Laval Rocket. 2020. aasta veebruaris kaubeldi Barber Canadiensist Pittsburgh Penguinsi, kuid ta sai hooaja 2019/20 lõpus mänguaega vaid AHL-i klubis Wilkes-Barre/Scranton Penguins.
2020. aasta oktoobris sõlmis ta kaheaastase lepingu Detroit Red Wingsiga. Hooajal 2020/21 mängis vaid AHL-is Red Wingsi tütarklubis Grand Rapids Griffins. Red Wingsi meeskonnas sai Barber hooajal 2021/22 NHL-is kirja neli mängu.
2013. aastal tuli Barber USA kuni 20-aastaste koondisega juunioride maailmameistriks. USA jäähokikoondise koosseisus osaleb ta 2022 aasta maailmameistrivõistlustel.
Tema isa Don Barber on endine jäähokimängija.
Haapsalu maantee (Keila)

Haapsalu maantee on tänav mis asub Keilas.Haapsalu maantee tänav kulgeb alates Keila Keskväljaku tänavast kuni Kulna asulasse, kus liitub Keila–Haapsalu maanteega.
Meiji periood

Meiji periood või Meiji ajastu (jaapani keeles 明治時代 "Meiji jidai") on Jaapani ajaloos eristatav ajastu, mis kestis aastatel 1868–1912. Meiji periood algas keisrivõimu taastamisega (Meiji restauratsioon). Uueks keisriks sai keiser Meiji, millest tuleb ka ajastu nimi. Meiji ajastut saab iseloomustada kui moderniseerimise ja läänestumise aega. Muutused toimusid peaaegu kõikides riigi asutustes, aga ka tavaliste inimeste elus.
Ülevaade.
Keisri võimu taastav määrus aastal 1868 lõpetas Tokugawa šogunaadi valitsemise. Nüüd sai võimule uus valitsus ja riigipeaks sai keiser. Kõrgematel positsioonidel olid Satsuma ja Chōshu klannid. Keisril oli vaid sümboolne roll. Tokugawa klann püüdis vastu panna ja pärast Toba-Fushimi lahingut põgenes šogun saartele ning Edo kindlus jäi uuele valitsusele. Uus valitsus otsustas avada Jaapani maailmale. Aastaks 1871 tühistas valitsus feodaalsed haldusalad ja asutas prefektuurid. 1879. aastal tühistati klasside süsteem, kaasa arvatud samurai klass. Kaasaegne asutati 1885. aastal ja uus konstitutsioon kuulutati välja 1889. aastal. Jaapani kahekojalise parlamendi Kokkai esimene istung toimus 1890. aastal. Sündmusi ja muutusi, mis tekkisid pärast keisrivõimu taastamist nimetatakse Meiji restauratsiooniks.
Läänestumine.
Esimene Jaapani tutvus Läänega juhtus sel ajal, kui võimul oli veel Tokugawa klann. Jaapanlased nägid kui võimsad on industrialiseeritud Lääneriigid ja mida nad Hiina näitel olid võimelised tegema teiste riikidega. Jaapanlased kogesid endale ohtu. Sellepärast otsustas Tokugawa klann alustada Lääne õpinguid, mis hõlmasid ka meditsiini, õigusteadust jne. Jaapani üliõpilased hakkasid käima Läänes õppimas.
Industrialiseerimine oli suur ähvardus traditsioonilistele riikidele, sest see pani inimesi küsima nende traditsioonide ja valitsuste kohta. See võis olla ka üks Tokugawa klanni languse põhjuseid. Aga samal ajal oli industriaalset arengut vaja vastupanuks industriaalsetele riikidele ja võimude tasakaaluks. 
Sõna "restauratsioon" võttis kasutusele uus valitsus, kuna ta tahtis rõhutada, et toimub mingi mineviku valitsuse taastamine, mis tegelikult ei olnud tõsi. Tavalised inimesed kasutasid sõna "go-isshin", mis tähendab ‘suur uuendus’, mis on tõele lähedam.
Jaapan pidas moderniseerimist võimatuks ilma läänestumiseta. Sõjaväe ja tehnoloogiate moderniseerimise kõrval käis ka igasuguste asutuste läänestumine. Ainus traditsioon, mis jäi muutustest puudutamata, oli traditsiooniline šinto religioon.
Hennadi Kernes

Hennadi Kernes (ukraina keeles "Геннадій Адольфович Кернес", vene keeles "Геннадий Адольфович Кернес"; 27. juuni 1959 Harkiv – 16. detsember 2020 Berliin) oli juudi päritolu Ukraina poliitik. Ta oli aastatel 2010–2020 Harkivi linnapea.
Ta lõpetas aastal 1976 Harkivi 76. keskkooli. Seejärel töötas ta aasta aega tehases Svitlo Šahtar. Seejärel asus ta aastal 1977 õppima kutsekooli nr. 14, mille lõpetas aastal 1979 koostaja-konstruktori kvalifikatsiooniga, ja läks taas tööle tehasesse Svitlo Šahtar. Ta on töötanud rätsepana. Ta on lõpetanud Jaroslav Targa nimelise õigusteaduste ülikooli ja Harkivi rahvusliku majandusülikooli.
Ta asus poliitikasse aastal 1998, mil ta asus toetama Regioonide Parteid ja kandideeris Harkivi linnavolikogu liikmeks. Ta toetas algusest peale venemeelset presidenti Viktor Janukovitšit. Kui Janukovitš 2014. aasta veebruaris pärast ülestõusu tagandati, põgenes ta Venemaale; nii tegi ka Kernes, kuid naasis peagi Harkovisse ja siirdus Ukraina rahvuslaste poolele. Ta selgitas, et kuigi vene keel on tema emakeel, toetab ta jagamatut Ukrainat. 28. aprillil 2014 sai ta raskelt vigastada (jalgrattaga sõites), kui teda tulistati Ida-Ukraina rahutuste ajal selga. Teda opereeriti kohe. Järgmine päev saadeti ta lennukiga Iisraeli, kus ta taastus operatsioonist ja tuli teadvusele. Pärast seda liikus ta ratastoolis.
Avalikkuse ees oli ta viimati 23. augustil 2020 Harkivi päeva tähistamisel ja ta oli ilma maskita. Pärast seda ta avalikkuse ette ei ilmunud. Ta oli haigestunud koroonasse. 16. septembril saadeti ta lennukiga ravile Berliini Charité kliinikusse. 16. detsembril 2020 suri ta Berliinis Charité kliinikus.
Jaapani enelas

Jaapani enelas ("Spiraea japonica") on roosõieliste sugukonda enelaste perekonda kuuluv õistaim.
Aretatud on palju sorte ja need on populaarsed aiapõõsad, mida kasvatatakse nende dekoratiivsete õite pärast. Jaapani enelas on pärit Jaapanist ja Hiinast ja kasvab parasvöötmes. Võra kuju on püstine ja tihe, põõsa kõrgus on 0,7–1,5 meetrit, koor ja võrsed on punakaspruunid, ebaselgelt pikijoonelised ja lühikarvased. Lehtedeks on vahelduvad lihtlehed, mis on piklikmunajad või elliptilised, kiilja alusega, 5–10 cm pikad ning 4 cm laiad. Lehed on tervanenud tipuga, ebaühtlaselt kahelisaagja servaga, pealt tumerohelised, alt hallikasrohelised. Sügisel on lehed punased. Õied on väikesed, roosad, punased või valged, paiknevad sama aasta võrsete tippudes lamedates kuni 12 cm laiustes kännasõisikutes. Viljaks on koguvili, mis koosneb 3-5 nahkjast, omavahel liitumata kukkurviljast.
Kasvutingimused.
Mullatüübina eelistab Jaapani enelas lubjarohket liiv- või savimulda, kuid on üldiselt mullastiku suhtes vähenõudlik. Mulla pH suhtes on Jaapani enelas vähenõudlik ning kasvab nii happelistel ja aluselistel muldadel. Kasvab hästi täispäikese käes, kuid võib taluda ka osalist varju. Ideaalseteks kasvukohtadeks on teeääred, peenrad, hekid, elektriliinide alused ja jõeääred või kallakud, sest Jaapani enelas on väga hea kalda kindlustaja. Jaapani enelas on invasiivne liik ning paljuneb hästi vegetatiivselt. 
Hooldus.
Pärast istutamist nõuab Jaapani enelas hooldust minimaalselt. Multši lisamine taime ümber aitab säilitada niiskust ja regulaarne suvine kastmine soodustab õitsemist ja kasvu. Kärpida suvel või kevadel. Peale pügamise vajab enelas vähe tähelepanu. On vastupidav ega vaja erilist talvist hooldust. Nagu kõigi äärispõõsaste puhul, hoiab kevadine hästi mädanenud orgaanilise ainega multš mulla ja seega ka taime heas seisukorras. Pikatoimelise väetise kasutamine pärast pügamist kiirendab kasvu.
Haigused ja kahjurid.
Jaapani enelad on vastuvõtlikud paljudele haigustele. Kahjurid kes ründavad Jaapani enelaid on ohuks ka teistele roosõielistele. Põhilisteks haigusteks on lehelaiksus, tulepõletik, jahukaste ja juuremädanik. Kahjuritest kimbutab Jaapani enelat lehetäid. Jaapani enela istutamine päikese kätte kaitseb jahukaste eest nakatumise eest.
Sordid.
Erinevaid jaapani enela sorte:
Breaza

Breaza on linn Rumeenias Prahova maakonnas. Linn asub ajaloolises Munteenia piirkonnas, maakonnakeskusest Ploieștist ligikaudu 39 km loodes.
Linna haldusalasse kuulub kümme küla: Breaza de Jos, Breaza de Sus, Frăsinet, Gura Beliei, Irimești, Nistorești, Podu Corbului, Podu Vadului, Surdești ja Valea Târsei.
Breazad on ürikutes esmamainitud 1503. aastal. Linnaõigused sai Breaza 1952. aastal.
Silmikmonstera

Silmikmonstera ("Monstera adansonii") on võhaliste sugukonda monstera perekonda kuuluv õistaim.
Silmikmonstera on pärit Lõuna- ja Kesk-Ameerikast ning neid ümbritsevatelt saartelt. Silmikmonstera on hemiepifüüt ehk ta kasvab teiste taimede najal ja peal, kuid nende elutsüklid on teineteisest täiesti sõltumatud. Monstera perekonda kuuluvad õistaimed eelistavad poolvarjulist kasvupaika.
Ajalugu.
Esimesed viited silmikmonsterale pärinevad 1693. aastast Prantsuse botaaniku Charles Plumier'i teosest "Descrition des plantes de l'Amérique". Algses materjalis oli taim välja toodud nimega "Arum hederaceum amplis follies perforatis." Liigiepiteedi "adansonii" sai silmikmonstera prantsuse botaaniku Michel Adansoni järgi.
Kirjeldus.
Silmikmonstera on tuntud toataim. Taime pikkus looduslikes tingimustes võib küünida umbes 6 meetri kõrguseni, toataimena jääb maksimumkõrguseks 2,5 meetrit.
Lehed.
Noorel taimel on ovaalsed kuni elliptilised läikivad lehed, mis võivad kasvu poolest olla ebasümmetrilised ning üksikute aukudega. Lehtedele hakkavad augud moodustuma taime varases eas, kui selle varre pikkus on kõigest 5–10 cm. Täiskasvanud taimedel on lehed korrapäraselt augustunud terve lehe ulatuses.
Varred.
Nii noored kui ka täiskasvanud varred on rohelised. Nooretaimedel on õhemad pulkjad varred lühemate sõlmevahedega. Täisikka jõudnud taimedel on varred paksemad, pulkjas kuju jääb osaliselt alles ja sõlmevahed pikenevad.
Taim on hemiepifüüt ehk tal on õhujuured, mis aitavad tal teiste taimede pinnale kinnituda. Õhujuured on abiks ka toitainete kogumiseks ning niiskuse kogumiseks kasvukeskkonnast.
Õied.
Silmikmonstera õied on välja kujunenud taime tõlvikul ning koosneb mitmest õisikust. Tõlviku värv võib varieeruda kollasest ja oranžist kuni kreemvalgeni. Õietõlvikut ümbritseb nahkjas kollakas kandeleht. 
Viljad.
Silmikmonstera viljad valmivad õisiktõlviku sees, muutes selle värvuse rohekast tumekollaseks. Viljad koosnevad üksikust tumehallist seemnest, mis on ümbritsetud pehme halli viljalihaga.
Kozak-5

Kozak-5 on Ukrainas valmistatud soomusauto.
Dawson Mercer

Dawson Mercer (sündinud 27. oktoobril 2001 Bay Robertsis, Newfoundlandil) on Kanada jäähokimängija, kes mängib keskründajana NHL-i klubis New Jersey Devils.
Aastatel 2017–2021 mängis ta Quebec Major Junior Hockey League'i klubides Drummondville Voltigeurs ja Chicoutimi Saguenéens. Hooajal 2020/21 pälvis ta liiga parimale kaitsvale ründemängijale antava Guy Carbonneau Trophy ja kõige spordimehelikumale mängijale antava Frank J. Selke Memorial Trophy.
2020. aastal valis New Jersey Devils ta NHL-i "draft"is 18. valikuna. Sama aasta detsembris sõlmis ta Devilsiga kolmeaastase lepingu. NHL-is debüteeris ta 15. oktoobril 2021 mängus Chicago Blackhawksi vastu. Esimese värava lõi ta liigas neli päeva hiljem mängus Seattle Krakeni vastu. Hooajal 2021/22 sai Mercer NHL-is kirja 17 väravat ja 25 väravasöötu.
2020. aastal tuli Mercer Kanada kuni 20-aastaste koondisega juunioride maailmameistriks. Kanada jäähokikoondise koosseisus osaleb ta 2022. aasta maailmameistrivõistlustel.
Balș

Balș on linn Rumeenias Olti maakonnas. Linn asub ajaloolises Olteenias, Olteți jõe ääres, maakonnakeskusest Slatinast ligikaudu 23 km lääneedelas ja Craiovast umbes 24 km idas.
Linna haldusalasse kuulub kolm küla: Corbeni, Româna ja Teiș.
Balși on ürikutes esmamainitud 1564. aastal, kuid oletatavasti oli asula olemas juba 1450. aasta paiku. Balș sai linnaõigused 1921. aastal, kuid kaotas need 1950. aastal. 1954. aastal sai Balș linnaõigused tagasi.
Dylan Cozens

Dylan Cozens (sündinud 9. veebruaril 2001 Whitehorse'is Yukonis) on Kanada jäähokimängija, kes mängib keskründajana NHL-i klubis Buffalo Sabres.
Aastatel 2017–2020 mängis ta Western Hockey League'i klubis Lethbridge Hurricanes. Hooajal 2017/18 lõi ta liigas uustulnukatest enim väravaid (22) ja pälvis auhinna Jim Piggott Memorial Trophy.
2019. aastal valis Buffalo Sabres ta NHL-i "draft"is seitsmenda valikuna. NHL-is debüteeris ta Sabresi meeskonnas 14. jaanuaril 2021 mängus Washington Capitalsi vastu. Esimese värava lõi ta liigas kaheksa päeva hiljem, kui kohtuti taas Capitalsiga. Debüüthooajal sai Cozens NHL-is kirja neli väravat ja üheksa väravasöötu. Hooajal 2021/22 jäi tema arvele 13+25. Kui esimesel hooajal mängis ta ääreründajana, siis teisel hooajal endale omasemalt keskründajana.
2020. aastal tuli Cozens Kanada kuni 20-aastaste koondisega juunioride maailmameistriks. 2021. aasta juunioride maailmameistrivõistlustel, kus Kanada võitis hõbemedali, oli ta Kanada resultatiivseim mängija (8+8) ning valiti turniiri sümboolsesse koosseisu. Kanada jäähokikoondise koosseisus osales ta 2022. aasta maailmameistrivõistlustel.
Thomas Raffl

Thomas Raffl (sündinud 19. juunil 1986 Villachis) on Austria jäähokimängija, kes mängib Austria kõrgliigaklubis Salzburgi Red Bull ründajana vasakäärel.
Austria kõrgliigas debüteeris ta hooajal 2003/04 EC VSV meeskonnas.
Hooajal 2005/06 mängis ta Põhja-Ameerika noorteliigades United States Hockey League ja Western Hockey League. Hooaja lõpus naasis ta EC VSV-i, kus mängis kuni hooaja 2008/09 lõpuni. Hooajal 2008/09 tegi Raffl Austria kõrgliigas oma seni resultatiivseima hooaja (23+12). VSV-iga tuli ta Austria meistriks 2006. aastal.
2009. aastal liitus ta Rootsi kõrgliigaklubiga Luleå HF. Hooajal 2008/09 sai ta Rootsi kõrgliigas 45 mänguga kirja 7+8, kuid järgmise hooaja esimene pool jäi tunduvalt tagasihoidlikumaks ja hooaja 2010/11 teises pooles asus ta mängima Salzburgi Red Bullis.
2015. aasta septembris osales ta NHL-i klubi Winnipeg Jetsi treeninglaagris ning sõlmis sama aasta oktoobris klubiga lepingu. Hooajal 2015/16 sai Raffl mänguaega vaid Jetsi tütarklubis Manitoba Moose American Hockey League'is.
Alates hooajast 2016/17 on ta mänginud taas Salzburgi Red Bullis. Salzburgiga on ta tulnud Austria meistriks aastatel 2011, 2015, 2016 ja 2022.
Austria jäähokikoondise koosseisus on Raffl osalenud 2014. aasta taliolümpiamängudel ja neljadel maailmameistrivõistlustel (2011, 2015, 2019 ja 2022).
Tema noorem vend Michael Raffl on samuti jäähokimängija.
Comănești

Comănești (ungari keeles "Kománfalva") on linn Rumeenias Bacău maakonnas. Linn asub ajaloolises Moldova piirkonnas Trotuși jõe ääres, maakonnakeskusest Bacăust ligikaudu 40 km lääneedelas.
Linna haldusalasse kuulub kaks küla: Podei ja Vermești.
Comăneștit on esmamainitud 1657. aastal, linnaõigused sai 1952. aastal.
Linnas asus kivisöekaevandus, mis suleti 2005. aastal.
Brian Lebler

Brian Lebler (sündinud 16. juulil 1988 Klagenfurtis) on Austria jäähokimängija, kes mängib Austria kõrgliigaklubis EHC Linz ründajana paremäärel.
Noorena mängis Lebler Põhja-Ameerika liigades. Aastatel 2004–2006 mängis ta noorteliiga British Columbia Hockey League'i klubis Penticton Vees. Aastatel 2006–2010 mängis ta Michigani Ülikooli jäähokimeeskonnas. Hooajal 2010/11 mängis ta American Hockey League'i klubis Syracuse Crunch ja ECHL-i klubis Elmira Jackals.
Hooajal 2011/12 asus ta mängima Linzis ning on alates sellest ajast seal mänginud kõikidel hooaegadel, välja arvatud 2015/16, mil mängis Saksamaa kõrgliigaklubis ERC Ingolstadt. Hooajal 2011/12 tuli ta Linziga Austria meistriks. Alates hooajast 2012/13 on Lebler Austria kõrgliigas löönud kõikidel hooaegadel vähemalt 24 väravat. Tema kõige resultatiivsema hooaeg on olnud 2017/18 (38+27). Austria kõrgliigas on ta suurim väravakütt olnud hooaegadel 2014/15, 2016/17, 2017/18, 2019/20 ja 2020/21. Hooaja 2021/22 väljalangemismängude ajal mängis ta laenul Salzburgi Red Bullis, kellega tuli sel hooajal Austria meistriks.
Austria jäähokikoondise koosseisus on Lebler osalenud 2014. aasta taliolümpiamängudel ning kolmedel maailmameistrivõistlustel (2015, 2018 ja 2022).
Popești-Leordeni

Popești-Leordeni on linn Rumeenias Ilfovi maakonnas. Linn asub ajaloolises Munteenia piirkonnas, Bukaresti kesklinnast ligikaudu 8 km kagus.
Popești-Leordeni moodustati 1873. aastal, kui ühendati Popești ja Leordeni küla. Neid külasid on esmamainitud 16. sajandil. 1950. aastal ühendati Popești-Leordeni Bukarestiga, kuid lahutati 1981. aastal uuesti eraldi asulaks. Linnaõigused sai Popești-Leordeni 9. aprillil 2004.
Vsevolod Bobrov (laev)

Vsevolod Bobrov (vene keeles "Всеволод Бобров") on logistikatoetuslaev, mis ehitati Severnaja Verfis Vene mereväe jaoks.
Vsevolod Bobrov (projekt 23120, koodiga "Longvinic") on teise jääklassiga logistikalaev. Ehitamist alustati 19. detsembril 2013 ja seda kutsuti siis merepuksiiriks MB-75 (2015 veebruaris nimetati see ümber "Vsevolod Bobrov"; seerianumbriga 881) ja vette lasti see 2016. aastal. Laev pidi liituma Vene mereväega juba 2021. aasta esimesel poolel, kuid tähtajad nihkusid augustisse.
Laev on mitmeotstarbeline: see on mõeldud nii kaubaveoks nii kaldale, pealveelaevadele ja allveelaevadele, pukseerimiseks, hüdrograafilisteks uuringuteks ja merehätta sattunud laevade abistamiseks. Dünaamiline positsioneerimissüsteem ja roolpropellerid, mis pöörlevad ümber oma telje 360 kraadi võimaldab laeva hoida antud punktis mis tahes ilmastikutingimustes. Laeval on kaks elektrohüdraulilist kraanat tõstevõimega kuni 50 tonni, pukseerimisvintsid tõmbejõuga 120 ja 25 tonni ning kaubatekk, mille pindala on üle 700 ruutmeetri. Samuti on laev varustatud survekambriga sukeldumiskompleksile.
Vsevolod Bobrovi kere koos ARC4 jääklassiga võimaldas navigeerida arktilistel laiuskraadidel, läbides kuni 0,6 m paksuse jää.
Laevale on nimi antud kuulsa Nõukogude hokimängija Vsevolod Bobrovi auks.
Osalemine Venemaa sissetungis Ukrainasse (2022).
Vene-Ukraina sõjas, ööl vastu 12. maid 2022 teel Maosaarele tekkinud laeval tulekahju. Hiljem ütles Odessa sõjaväeadministratsiooni pressiesindaja Serhi Bratšuk, et Vsevolod Bobrov olevat saanud pihta Neptuni raketiga. Esialgsetel andmetel pukseeriti laev Sevastopoli, kuid see info vajab kinnitamist. Ukraina presidendi kantselei juhi nõunik Oleksi Arestovõtš sõnul rünnati laeva, kui ta üritas saarele toimetada õhutõrjesüsteemi.
Johannes Voltri

Johannes Richard Voltri (sündinud 1995. aastal Tallinnas) on Eesti ajakirjanik.
Johannes Voltri töötab alates 2021. aasta maist Eesti Rahvusringhäälingu uudistetoimetuses raadioajakirjanikuna. Muuhulgas on ta teinud Vikerraadios "Huvitaja" saadet. Karjääri rahvusringhäälingus alustas ta teadusajakirjanikuna portaalis Novaator ning jätkas seejärel raadiouudiste vastutava toimetajana.
Haridus.
Johannes Voltri lõpetas 2014. aastal Tallinna Muusikakeskkooli. 2018. aastal lõpetas Voltri Tartu Ülikooli Johan Skytte poliitikauuringute instituudis bakalaureuseõppe riigiteaduste erialal "cum laude." Bakalaureuseastme lõputöös uuris ta, kuidas Vene riigimeedia kajastas 2017. aastal toimunud Kataloonia iseseisvusreferendumit. 2021. aastal lõpetas ta magistriõpingud Tartu Ülikoolis Euroopa Liidu ja Vene uuringute erialal. Ta kaitses oma lõputöö teemal "Vene teabemõjutustegevusele vastamine Balti riikides: Eesti, Läti ja Leedu lähenemiste võrdlus" ning pälvis välisministeeriumi eripreemia.
Buftea

Buftea on linn Rumeenias Ilfovi maakonnas. Linn asub ajaloolises Munteenia piirkonnas, Bukaresti kesklinnast ligikaudu 20 km loodes. Läbi linna voolab Colentina jõgi.
Asulat on esmamainitud 1577. aastal. Praegune nimi anti asulale 1752. aastal. Linnaõigused sai Buftea 27. mail 1968.
Alates 1950. aastate lõpust on Buftea Rumeenia filmitootmise keskus. Seal asuvad mitmed filmistuudiod.
Francis J. Meehan

Francis Joseph Meehan (14. veebruar 1924 East Orange – 7. mai 2022 Helensburgh) oli Ameerika Ühendriikide diplomaat, kes töötas saadikuna mitmes idabloki riigis.
Voluntari

Voluntari on linn Rumeenias Ilfovi maakonnas. Linn asub ajaloolises Munteenia piirkonnas, Bukaresti kesklinnast ligi 10 km põhjas.
Praeguse Voluntari linna kohal asunud külasid on ürikutes esimest korda mainitud 1660. aastal. 1921. aastal asutati "Cetatea Voluntărească" asula, kus jagati krunte demobiliseeritutele ja sõjainvaliididele. 1950. aastal ühendati Cetatea Voluntărească Bukarestiga. 1968. aastal sai asula praeguse nime (Voluntari tähendab 'vabatahtlikud'). 1981. aastal sai Voluntari taas iseseisvaks asulaks. Linnaõigused anti Voluntarile 2004. aastal.
Kozatša Lopan

Kozatša Lopan (ukraina keeles Козача Лопань) on alev Ukrainas Harkivi oblastis Harkivi rajoonis. See asub Lopani jõe ääres, Venemaa piirist umbes viie kilomeetri kaugusel.
Ajalgu.
Alev langes pärast 24. veebruaril 2022 alanud Venemaa sissetungi Vene vägede kätte. 11. septembril 2022 võtsid Ukraina väed alevi enda kontrolli alla.
Bucecea

Bucecea on linn Rumeenias Botoșani maakonnas. Linn asub ajaloolises Moldova piirkonnas, maakonnakeskuses Botoșanist ligikaudu 17 km läänes.
Linna haldusalasse kuulub kaks küla: Bohoghina ja Călinești.
Praeguse Bucecea linna territooriumil asunud Vălcești küla on ürikutes esimest korda mainitud 1434. aastal. Bucecea nime all esineb küla dokumentides esimest korda 1634. aastal.
Linnaõigused sai Buceacea 2004. aastal.
Kolmiklill

Kolmiklill ("Trillium") on liilialaadsete seltsi upsuõieliste sugukonda kuuluv õistaimede perekond, milles on 43 liiki. Kolmiklilled on valdavalt levinud Põhja-Ameerikas, ent mõningad liigid kasvavad ka Aasias. Kõige suurem liigiline mitmekesisus asub Ameerika Ühendriikides Apalatšide lõunaosas. Taimed on väga kõrgelt hinnatud ilutaimedena, ent aianduses vähelevinud.
Taime kirjeldus.
Kolmiklille nimetus tuleneb taime ehitusest – nii lehed, tupplehed kui kroonlehed paiknevad kolmekaupa. Kolmiklille eri liikide kõrgus varieerub 15–45 cm-ni. Pealsed tärkavad risoomist umbes aprillis ning kuhtuvad suve teisel poolel või sügisel.
Õielehtede värvus varieerub valgest roheliste, kollaste, punakate, roosade, purpurjate toonideni. Dekoratiivsed on ka taimede lehed ja viljad. Paljude liikide õied lõhnavad. Kollase kolmiklille ("Trillium luteum") õied on sidrunilõhnalised, renja kolmiklille õied lõhnavad aga seente järgi. Talbjas ja rait-kolmiklill lõhnavad vürtsikalt, roosilõhnaliste õitega on valkjas, longus ja rohekas kolmiklill. Ebameeldivalt lõhnavad näiteks "Trillium foetidissimum" ja püstine kolmiklill. 
Kasvatamine.
Kolmiklilled eelistavad varjulisi kasvukohti ja rammusat mulda. Aias kasvatades võiks mulla pH olla pigem nõrgalt happeline. Taimed on külmakindlad, aga meeldivad tigudele. Taimed istutatakse ühele kohale pikemaks ajaks, sest ümberistutamist kolmiklilled ei armasta. Kuigi niiskuslembesed, on kolmiklilled tundlikud lisaks pinnase läbikuivamisele ka liigniiskuse suhtes. 
Paljundatakse kolmiklilli jagamisega ja seemnetega, kuigi viimaseid tekib harva. Taim laieneb võrdlemisi aeglaselt. 
Levinumad liigid on näiteks suureõieline kolmiklill ("Trillium grandiflorum"), püstine kolmiklill ("Trillium erectum"), kollane kolmiklill ("Trillium luteum") ja raotu kolmiklill ("Trillium sessile"). 
Kanadas on suureõieline kolmiklill Ontario provintsi sümboliks.
Frasin

Frasin (saksa keeles "Frassin") on linn Rumeenias Suceava maakonnas. Linn asub ajaloolises Bukoviina piirkonnas, maakonnakeskusest Suceavast ligikaudu 35 km lääneedelas. Frasin paikneb kohas, kus Suha jõgi suubub Moldova jõkke.
Linna haldusalasse kuulub kaks küla: Doroteia ja Plutonița.
Frasini on esmamainitud 1785. aastal. Linnaõigused sai Frasin 2004. aastal.
Frasinis on sündinud kirjanik ja ajakirjanik Radu Mareș (1941–2016).
Kivimäe (perekonnanimi)

Kivimäe on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kivimäe 309 inimesel: 153 mehel ja 156 naisel. Perekonnanimede levikult on Kivimäe meeste puhul 455. kohal ja naiste puhul 489. kohal.
Kivimäe oli rohkem levinud nimi üle 85-aastaste vanuserühmas, kus seda oli 10 000 elaniku kohta 3,19. Perekonnanimi Kivimäe oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 9,79 inimest.
19. sajandi algul pandi pärisorjusest vabastamise käigus talupojale perekonnanimi Kiwwimae Kuusalu kihelkonna Kolga mõisavallas ja Kiwimäh Jõelähtme kihelkonna Jõelähtme mõisavallas.
1930. aastate nimede muutmise kampaania käigus Eestis keegi perekonnanimest Kivimäe ei loobunud.
Uueks nimeks võeti Kivimäe kokku 119 korral kui loobuti nimedest Steinberg neljakümne kaheksal juhul, Teinberg kaheksal, Bergstein kuuel ja Krivanoi ning Stember neljal juhul, samuti nimedest Freudenthal, Guschev, Kauvärk, Kirilovits, Kloumann, Kräisen, Müllerstein, Muska, Sittenberg, Treublut jne.
Cajvana

Cajvana (saksa keeles "Keschwana") on linn Rumeenias Suceava maakonnas. Linn asub ajaloolises Bukoviina piirkonnas, maakonnakeskusest Suceavast ligi 23 km läänes.
Linna haldusalasse kuulub Codru küla.
Cajvana kirikut on ürikutes esmamainitud 1490. aastal ja Cajvana küla 1575. aastal. Linnaõigused sai Cajvana 7. aprillil 2004.
Cajvanas kasvab legendaarne tamm, mis usutakse olevat umbes 800-aastane.
Rasmus Dahlin

Rasmus Erik Dahlin (sündinud 13. aprillil 2000 Trollhättanis) on Rootsi jäähokimängija, kes mängib kaitsjana NHL-i klubis Buffalo Sabres.
Ta alustas klubikarjääri Rootsi, debüteerides Rootsi kõrgliigas hooajal 2016/17 Frölunda meeskonnas. 2017. aastal võitis ta Frölundaga Jäähoki Meistrite Liiga.
2018. aastal valis Buffalo Sabres ta NHL-i "draft"is esimese valikuna. Ta oli pärast Mats Sundini üldse teine Rootsi mängija, kes NHL-i "draft"is esimesena valiti. 2018. aasta juulis sõlmis ta Sabresiga kolmeaastase lepingu. NHL-is debüteeris ta 4. oktoobril 2018 mängus Boston Bruinsi vastu. Esimese värava lõi ta liigas üheksa päeva hiljem mängus Arizona Coyotesi vastu. 9. veebruaril 2019 sai ta mängus Detroit Red Wingsi vastu NHL-i ajaloo viiendaks kaitsemängijaks, kes jõudis 30. resultatiivsuspunktini enne oma 19. sünnipäeva. Debüüthooajal sai Dahlin NHL-is kirja üheksa väravat ja 35 väravasöötu ning valiti NHL-i uustulnukate sümboolsesse koosseisu ("NHL All-Rookie Team").
2021. aasta septembris pikendas ta Sabresiga lepingut kolme aasta võrra. Hooajal 2021/22 tegi Dahlin NHL-is seni oma resultatiivseima hooaja, kui lõi 13 väravat ja andis 40 väravasöötu. 2022. aastal valiti ta lisaks NHL-i tähtede mängule. Hooajal 2022/23 tegi Dahlin NHL-i rekordi, kui lõi esimese kaitsemängijana värava hooaja kõigis neljas esimeses mängus.
2018. aastal võitis Dahlin Rootsi kuni 20-aastaste koondisega juunioride maailmameistrivõistlustel hõbemedali. 2018. aasta juunioride maailmameistrivõistlustel valiti ta turniiri parimaks kaitsemängijaks ja turniiri sümboolsesse koosseisu. Rootsi jäähokikoondise koosseisus on ta osalenud 2018. aasta taliolümpiamängudel ja 2022. aasta maailmameistrivõistlustel.
Patrick Bjorkstrand

Patrick Bjorkstrand (sündinud 1. juulil 1992 Herningis) on Taani jäähokimängija, kes mängib ründajana Taani kõrgliigaklubis Aalborg Pirates.
Ta alustas klubikarjääri kodulinna klubis Herning Blue Fox, debüteerides Taani kõrgliigas hooajal 2009/10. Aastatel 2011 ja 2012 tuli ta klubiga Taani meistriks.
Hooajal 2012/13 mängis ta Rootsi esiliigaklubis Mora IK. Aastatel 2013–2016 mängis ta KHL-is Zagrebi Medveščaki ridades, kuid hooaja 2014/15 lõpus mängis ta Soome kõrgliigaklubis SaiPa.
2016. aasta juulis sõlmis ta üheaastase lepingu NHL-i klubiga Los Angeles Kings, mängides hooajal 2016/17 American Hockey League'is (AHL) Kingsi tütarklubis Ontario Reign.
2017. aasta augustis sõlmis ta lepingu Soome kõrgliigaklubiga KooKoo. Hooaja 2017/18 lõpus mängis ta Saksamaa kõrgliigaklubis Thomas Sabo Ice Tigersl. 2018. aasta juunis naasis Bjorkstrand Soome kõrgliigasse, sõlmides üheaastase lepingu HC TPS-iga. Aastatel 2019–2021 mängis ta Austria kõrgliigaklubis EC VSV. 2021. aasta juulis liitus ta Aalborg Piratesiga, kellega on tulnud kaks korda Taani meistriks (2022 ja 2023).
Taani jäähokikoondise koosseisus on Bjorkstrand osalenud viitel maailmameistrivõistlustel (2013, 2014, 2015, 2016 ja 2022).
Tema isa on jäähokitreener Todd Bjorkstrand. Tema noorem vend Oliver Bjorkstrand on samuti jäähokimängija.
Răcari

Răcari on linn Rumeenias Dâmbovița maakonnas. Linn asub ajaloolises Munteenia piirkonnas, Bukaresti kesklinnast ligikaudu 36 km loodes ja maakonnakeskusest Târgoviștest umbes 40 km lõunakagus.
Linna haldusalasse kuulub seitse küla: Bălănești, Colacu, Ghergani, Ghimpați, Mavrodin, Săbiești ja Stănești.
Esimene teade asula kohta on 1725. aastast. Praeguse nime sai asula 1911. aastal. Răcarile anti linnaõigused 1950. aastal, kuid ta kaotas need 1952. aastal. 2005. aasta jaanuaris sai Răcari linnaõigused tagasi.
Joachim Blichfeld

Joachim Blichfeld (sündinud 17. juulil 1998 Frederikshavnis) on Taani jäähokimängija, kes mängib Rootsi kõrgliigaklubis Växjö Lakers ründajana paremäärel.
Aastatel 2014–2016 mängis ta Rootsi klubi Malmö Redhawksi noortevõistkonnas. Seejärel siirdus ta Põhja-Ameerikasse, mängides kolm hooaega noorteliiga Western Hockey League'i (WHL) klubis Portland Winterhawks. Hooajal 2018/19 oli ta WHL-is resultatiivseim mängija (53+61). Samal hooajal pälvis ta liiga hooaja parimale mängijale antava Four Broncos Memorial Trophy.
2016. aastal valis San Jose Sharks ta NHL-i "draft"is 210. valikuna. 2017. aasta detsembris sõlmis ta Sharksiga kolmeaastase lepingu. Hooajal 2019/20 asus ta mängima Sharksi tütarklubis San Jose Barracuda. Debüüthooajal sai ta AHL-is kirja 16 väravat ja 16 väravasöötu ning valiti 2020. aastal AHL-i tähtede mängule. NHL-is debüteeris ta 12. detsembril 2019 mängus New York Rangersi vastu. Pärast seda pääses ta sel hooajal Sharksi meeskonnas NHL-is väljakule veel kahes mängus.
Hooaja 2020/21 esimeses pooles mängis ta laenul Taani kõrgliigaklubis Frederikshavni White Hawks. Seejärel naasis ta Põhja-Ameerikasse. Hooajal 2020/21 pääses ta Sharksi meeskonnas NHL-is väljakule viies mängus ning lõi 24. aprillil 2021 mängus Minnesota Wildi vastu oma esimese värava NHL-is. Hooajal 2021/22 tegi Blichfeld Barracudas mängides oma resultatiivseima hooaja AHL-is (24+21).
2022. aasta juunis sõlmis ta kaheaastase lepingu Växjö Lakersiga.
Taani jäähokikoondise koosseisus osales Blichfeld 2022. aasta maailmameistrivõistlustel, kus ta lõi viis väravat.
Bernhard Starkbaum

Bernhard Starkbaum (sündinud 19. veebruaril 1986 Viinis) on Austria jäähokimängija, kes mängib väravavahina Austria kõrgliigaklubis Vienna Capitals.
Ta alustas klubikarjääri Austria klubis EC VSV, debüteerides Austria kõrgliigas hooajal 2007/08. Hooajal 2011/12 oli Starkbaum Austria kõrgliigas parima tõrjeprotsendiga väravavaht (93,6%).
Aastatel 2012–2016 mängis Starkbaum Rootsi kõrgliigas, esimesel hooajal Modo Hockeys ja seejärel kolm hooaega Brynäs IF-is. Hooajal 2012/13 sai ta Rootsi kõrgliigas väravavahtidest kirja enim nullimänge (8).
Aastatel 2016–2018 mängis ta Austria kõrgliigaklubis Salzburgi Red Bull. Hooaja 2018/19 esimeses pooles mängis ta Šveitsi esiliigaklubis EHC Kloten. Alates 2018. aasta detsembris on ta mänginud Vienna Capitalsis.
Austria jäähokikoondise koosseisus on Starkbaum osalenud 2014. aasta taliolümpiamängudel ja kuutel maailmameistrivõistlustel (2009, 2013, 2015, 2018, 2019 ja 2022).
Pătârlagele

Pătârlagele on linn Rumeenias Buzău maakonnas. Linn asub ajaloolises Munteenia piirkonnas, maakonnakeskusest Buzăust ligikaudu 40 km loodes.
Linna haldusalasse kuulub 14 küla: Calea Chiojdului, Crâng, Fundăturile, Gornet, Lunca, Mănăstirea, Mărunțișu, Mușcel, Poienile, Sibiciu de Sus, Stroești, Valea Lupului, Valea Sibiciului ja Valea Viei.
Pătârlagelet on ürikutes esmamainitud 1573. aastal, linnaõigused sai 2004. aastal.
Mihăilești

Mihăilești on linn Rumeenias Giurgiu maakonnas. Linn asub ajaloolises Munteenia piirkonnas, Bukaresti kesklinnast ligikaudu 19 km edelas ja maakonnakeskusest Giurgiust umbes 41 km põhjas. Mihăilești paikneb Argeși jõele paisutatud väikese järve kaldal.
Linna haldusalasse kuulub kolm küla: Drăgănescu, Novaci ja Popești.
Mihăilești sai linnaõigused 1989. aastal.
Tallinna maantee (Keila)

Tallinna maantee on tänav Keilas, mis kulgeb Luha tänavast Keila keskväljakule.
Nõukogude ajal oli see V.Kingissepa nimeline tänav.
Tööstuse tänav (Keila)

&lt;mapframe latitude="59.300099" longitude="24.398146" zoom="14" width="250" height="251" align="right"&gt;
 "type": "FeatureCollection",
 "features": [
 "type": "Feature",
 "properties": {
 "stroke": "#fc0303",
 "stroke-width": 3
 "geometry": {
 "type": "LineString",
 "coordinates": [
 24.389799,
 59.299376
 [
 24.392626,
 59.299357
 [
 24.393031,
 59.2994
 [
 24.393235,
 59.299479
 [
 24.393454,
 59.299334
 [
 24.406133,
 59.299274
 [
 24.406415,
 59.299274
 [
 24.406761,
 59.299297
 ]
 },
 "type": "Feature",
 "properties": {
 "stroke": "#fc0303",
 "stroke-width": 3
 "geometry": {
 "type": "LineString",
 "coordinates": [
 24.391891,
 59.300729
 [
 24.393235,
 59.299479
 ]
&lt;/mapframe&gt;Tööstuse tänav on tänav, mis asub Keila linna edelapoolses servas. Tegemist on raudtee harude vahel nõukogude aegade tööstusala sisetänavaga. Sissesõit tänavale on Linnamäe tee ja Keila–Ohtu tee ringristmikult. 2013. aastal anti antud tänav Keila linna munitsipaalomandisse.
Arnoldi raitlill

Arnoldi raitlill ("Rafflesia arnoldii") on parasiitlike raitlilleliste sugukonda kuuluv õistaim.
Arnoldi raitlill on tuntud oma maailma suurima üksiku õie poolest. Arnoldi raitlill õitseb üksikute õitega, mille läbimõõt võib ulatuda ühe meetrini.
Arnoldi raitlill on Indoneesia üks kolmest rahvuslillest.
Kirjeldus.
Tekivad väga suurtest kapsasarnastest, bordoopunasetest või tumepruunidest pungadest, mille laius on tavaliselt umbes 30 cm.
Arnoldi raitlillel puuduvad nähtavad lehed, varred või isegi juurestik. Samuti puuduvad fotosünteesi protsessid. Põhiosa taimest asub peremeestaime sees. Ainsad nähtavad osad on õied, mis murduvad kompaktsete pungadena läbi peremeestaime koore ja seejärel viljad. Viljad on väikesed marjad, mis sisaldavad palju seemneid.
Õied on punakaspruunid valgete laikudega. Õiest hõngab ebameeldivat lõhna, mis meenutab mädanenud liha.
Levik.
Kasvab Sumatra ja Borneo troopilistes metsades. Tavaliselt parasiteerib "Tetrastigma leucostaphylum" taimedes.
Tolmeldamine ja paljunemine.
Õied on nii isas- kui ka emasõied, seega on edukaks tolmeldamiseks vaja mõlemat. Kui Arnoldi raitlill on paljundamiseks valmis, moodustub peremeesjuurest või -varrest väljapoole väike pung, mis areneb aasta jooksul. 
Mädaneva liha haisev lõhn meelitab ligi kärbseid ja mardikaid. Peamised tolmeldajad on putukad, kes maanduvad esmalt isaslillele ja kannavad seejärel õietolmu emaslillele. Tolmlemise korral annab lill kerakujulise kuni 13 cm läbimõõduga sileda koorega vilja.
Lõhnav lillelõhn meelitab ligi mitmeid raipesööjaid putukaid nagu "Drosophila colorata", "Chrysomya megacephala" ja "Sarcophaga pernix".
Ohud.
Paljud Arnoldi raitlille kasvukohad on nüüd turistide seas populaarsed, pakkudes kohalikele elanikele sissetulekut ja stiimulit liikide säilitamiseks. Kahjuks on selle ökoturismi ja sellega kaasnenud inimese sekkumise tulemusena paljudes kohtades iga-aastased õienupud oluliselt vähenenud.
Sergei Lebedev (kirjanik)

Sergei Lebedev (vene keeles "Сергей Сергеевич Лебедев"; sündinud 17. juunil 1981 Moskvas) on vene proosakirjanik ja ajakirjanik.
Ta sündis aastal 1981 Moskvas geoloogide perekonnas. Alates neljateistkümnendast eluaastast töötas ta kaheksa hooaega geoloogilistel ekspeditsioonidel Põhja-Venemaal ja Kasahstanis.
Aastatel 2000–2014 oli ta ajakirjanik, ajalehe Esimene September (Первое Сентября) peatoimetaja asetäitja. Tema luuletusi on avaldatud ajakirjades Zvezda ja Znamja.
Ta kirjutab proosat, mis uurib nõukogude mineviku traumasid ja nn. valgeid laike.
Eesti keeles on temalt ilmunud aastal 2017 "Unustuse piir", tõlkinud Matti Piirimaa (originaalis "Предел забвения", ilmunud aastal 2010) ja aastal 2021 sarjas "Punane raamat" Mait Eelrandi tõlkes ilmunud "Debütant".
Băbeni

Băbeni on linn Rumeenias Vâlcea maakonnas. Linn asub ajaloolises Olteenia piirkonnas, maakonnakeskusest Râmnicu Vâlceast ligi 18 km lõunaedelas.
Linna haldusalasse kuulub kuus küla: Bonciu, Capu Dealului, Pădurețu, Români, Tătărani ja Valea Mare.
Băbeni sai linnaõigused 27. juunil 2002.
Uricani

Uricani (ungari keeles "Hobicaurikány" või "Urikány") on linn Rumeenias Transilvaanias Hunedoara maakonnas.
Linna haldusalasse kuulub kaks küla: Câmpu lui Neag (Kimpulunyág) ja Valea de Brazi.
Praeguse Uricani linna territooriumil asusid varem Hobița (Hobica) ja Urici (Urik) külad, mida on esmamainitud 1473. aastal. 1818. aastal külad ühendati ja moodustati Hobiceni-Uricani (Hobicza-Urikány) küla. 1920. aastal sai küla nimeks Uricani. Linnaõigused sai Uricani 1965. aastal.
2011. aasta rahvaloenduse andmetel oli Uricani elanikest rumeenlasi 90,25%, ungarlasi 2,79%, mustlasi 1,92% ja teistest rahvustest inimesi 0,14%. Rahvus oli teadmata 4,88%-l elanikest.
Linnas asub Uricani kivisöekaevandus.
Christian Marti

Christian Marti (sündinud 29. märtsil 1993 Bülachis) on Šveitsi jäähokimängija, kes mängib kaitsjana Šveitsi kõrgliigaklubis ZSC Lions.
Ta alustas klubikarjääri Kloten Flyersis, debüteerides Šveitsi kõrgliigas hooajal 2011/12.
Hooajal 2012/13 mängis ta Põhja-Ameerikas noorteliiga Quebec Major Junior Hockey League'i klubis Blainville-Boisbriand Armada.
Aastatel 2013–2015 mängis Marti Šveitsi kõrgliigaklubis Genève-Servette.
2015. aasta mais sõlmis ta lepingu NHL-i klubiga Philadelphia Flyers. Hooajal 2015/16 mängis ta American Hockey League'i klubis Lehigh Valley Phantoms ja ECHL-i klubis Reading Royals, kuid NHL-is jäi debüüt tegemata.
Alates hooajast 2016/17 on ta mänginud Lionsis. 2018. aastal tuli ta klubiga Šveitsi meistriks.
Šveitsi jäähokikoondise koosseisus on Marti neljadel maailmameistrivõistlustel (2016, 2017, 2022 ja 2023).
Beiuș

Beiuș (ungari keeles "Belényes", saksa keeles "Binsch") on linn Rumeenias Bihori maakonnas. Linn asub ajaloolises Krisaania piirkonnas Crișul Negru jõe ääres, maakonnalinnast Oradeast ligikaudu 52 km kagus.
Linna haldusalasse kuulub Delani (Gyalány) küla.
Beiuși on ürikutes esmamainitud 1263. aastal.
Pēteris Liepiņš

Pēteris Liepiņš (28. mai 1943 Ērgļi – 10. mai 2022 Riia) oli läti näitleja.
Pēteris Liepiņš oli pärit talupidaja perekonnast. Näitleja Edgars Liepiņš (1928–1995) oli ta vanem vend.
Pēteris Liepiņš lõpetas Ērgļi keskkooli. Pärast ajateenistust Nõukogude armees astus ta Läti Kunstiteatri IV stuudiosse, mille lõpetas 1971. aastal, omandades samal ajal näitekunstialase kõrghariduse Läti Riikliku Konservatooriumi teatriteaduskonnas.
Pēteris Liepiņš oli Läti Kunstiteatri näitleja alates 1966. aastast.
Alates 1973. aastast mängis ta rohkem kui kolmekümnes filmis.
2022. aasta Eurovisiooni lauluvõistlus

2022. aasta Eurovisiooni lauluvõistlus oli 66. Eurovisiooni lauluvõistlus. Võistlus toimus Itaalias Torinos ja selle võitis Ukraina.
Dean Kukan

Dean Kukan (sündinud 8. juulil 1993 Volketswilis) on Šveitsi jäähokimängija, kes mängib kaitsjana Šveitsi kõrgliigaklubis ZSC Lions.
Ta alustas ZSC Lionsis ka klubikarjääri, debüteerides Šveitsi kõrgliigas hooajal 2010/11.
2011. aastal liitus ta Rootsi kõrgliigaklubiga Luleå HF. Luleå põhikoosseisus mängis ta aastatel 2013–2015. 2015. aastal võitis ta Luleåga Jäähoki Meistrite Liiga.
2015. aasta juunis sõlmis ta lepingu NHL-i klubiga Columbus Blue Jackets. Aastatel 2015–2018 sai Kukan enam mänguaega American Hockey League'is (AHL) Blue Jacketsi tütarklubis Cleveland/Lake Erie Monsters. 2016. aastal võitis ta Monstersiga Calder Cup'i. 2018. aastal osales ta AHL-i tähtede mängul. NHL-is debüteeris ta 26. märtsil 2016 mängus Nashville Predatorsi vastu. Blue Jacketsi meeskonnas hakkas ta enam mänguaega saama hooajal 2018/19.
2022. aasta juunis naasis Kukan ZSC Lionsi, kellega sõlmis viieaastase lepingu.
2018. aasta maailmameistrivõistlustel võitis Kukan Šveitsi jäähokikoondise koosseisus hõbemedali.